
DIREKTORIAUS PAVADUOTOJO RENGINIAMS
PAREIGYBĖS APRAŠYMAS

I SKYRIUS
 BENDROJI DALIS

1. Kaišiadorių kultūros centro (toliau – Kultūros centras) direktoriaus pavaduotojo renginiams pareigybė yra priskiriama vadovo pavaduotojų grupei.
2. Pareigybės lygis – A2.
3. Pareigybės paskirtis – užtikrinti sistemingą Kultūros centro renginių veiklos planavimą, organizavimą, koordinavimą ir kontrolę, formuoti bei įgyvendinti kultūrinės veiklos strategiją, rūpintis renginių kokybės gerinimu, bendradarbiavimu su bendruomene, partneriais ir kūrėjais, siekiant Kultūros centro misijos ir strateginių tikslų įgyvendinimo.
4. Pavaldumas – šias pareigas einantis darbuotojas yra tiesiogiai pavaldus Kultūros centro direktoriui. 
5. Direktoriaus pavaduotojas renginiams koordinuoja jam pavaldžių darbuotojų (priskirtų pagal struktūrą) darbą.

II SKYRIUS
 SPECIALŪS REIKALAVIMAI ŠIAS PAREIGAS EINANČIAM DARBUOTOJUI 

6. Direktoriaus pavaduotojas renginiams turi atitikti šiuos specialius reikalavimus:
6.1. turėti aukštąjį universitetinį arba jam prilygintą išsilavinimą kultūros, meno, vadybos, komunikacijos ar kitose humanitarinių, socialinių mokslų srityse;
6.2. būti susipažinusiam su Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, reglamentuojančiais kultūros, viešojo administravimo ir darbo santykius;
6.3 gebėti rengti strateginius, metinius ir teminius kultūros veiklos planus, analizuoti jų įgyvendinimą ir teikti siūlymus tobulinimui;
6.4. mokėti kaupti, analizuoti ir sisteminti informaciją, rengti ataskaitas bei viešai pristatyti veiklos rezultatus;
6.5. gebėti sklandžiai dėstyti mintis raštu ir žodžiu, išmanyti dokumentų valdymo ir raštvedybos taisykles, mokėti dirbti su dokumentų valdymo sistemomis;
6.6. mokėti dirbti kompiuteriu, naudotis šiuolaikinėmis ryšių technologijomis ir organizacinėmis priemonėmis, išmanyti socialinių tinklų ir kitų viešinimo platformų veikimo principus;
6.7. būti komunikabiliam, kūrybiškam, iniciatyviam, gebėti vadovauti komandai, spręsti konfliktines situacijas, išmanyti tarnybinio etiketo bei protokolo reikalavimus;
6.8. savo veikloje vadovautis Lietuvos Respublikos teisės aktais, Kultūros centro nuostatais, vidaus darbo tvarkos taisyklėmis, direktoriaus įsakymais ir šiuo pareigybės aprašymu.

III SKYRIUS
 ŠIAS PAREIGAS EINANČIO DARBUOTOJO FUNKCIJOS

7. Direktoriaus pavaduotojas renginiams vykdo šias funkcijas:
7.1. planuoja, organizuoja ir koordinuoja Kultūros centro renginių veiklą, užtikrina jų kokybę ir atitiktį Kultūros centro misijai bei bendruomenės poreikiams;
7.2. rengia mėnesio, pusmečio ir metinius renginių planus, yra atsakingas už jų įgyvendinimą, teikia ataskaitas Kultūros centro direktoriui ir steigėjui;
7.3. inicijuoja ir įgyvendina kultūros bei meno renginius, programas, projektus, pritraukia finansavimą ir partnerius;
7.4. rengia ir (ar) dalyvauja rengiant kultūrinių projektų finansavimo paraiškas, koordinuoja jų įgyvendinimą, užtikrina atsiskaitymą;
7.5. rengia ir sudaro sutartis su renginių atlikėjais, užtikrina jų tinkamą įgyvendinimą;
7.6. bendradarbiauja su savivaldybės institucijomis, švietimo ir kultūros įstaigomis, bendruomenėmis, nevyriausybinėmis organizacijomis, rėmėjais bei kitais partneriais;
7.7. organizuoja pavaldžių darbuotojų veiklą – paskirsto užduotis, kontroliuoja jų vykdymą, teikia metodinę pagalbą, inicijuoja darbuotojų kvalifikacijos kėlimą;
7.8. koordinuoja renginių techninio personalo veiklą;
7.9. analizuoja renginių kokybę, lankomumą ir poveikį bendruomenei, teikia siūlymus dėl kultūrinės veiklos tobulinimo;
7.10. dirba su dokumentų valdymo sistema „Kontora“, rengia vidaus dokumentus, ataskaitas, teikia duomenis steigėjui bei kitoms institucijoms;
7.11. naudoja darbui skirtą elektroninį paštą komunikacijai, informacijos teikimui, dokumentų siuntimui ir bendradarbiavimo koordinavimui su kolegomis, atlikėjais, partneriais ir bendruomene
7.12. pavaduoja Kultūros centro direktorių jam nesant darbe, pagal suteiktus įgaliojimus priima sprendimus Kultūros centro veiklos klausimais;
7.13. nuolat kelia kvalifikaciją, dalyvauja mokymuose, seminaruose, stažuotėse, dalijasi patirtimi su kolegomis;
7.14. pagal kompetenciją vykdo kitus Kultūros centro direktoriaus pavedimus, susijusius su Kultūros centro veikla ir funkcijomis.

IV SKYRIUS
ATSAKOMYBĖ

8. Šias pareigas vykdantis darbuotojas atsako už pavestų funkcijų vykdymą.
9. Už netinkamą pareigų atlikimą atsako įstatymų nustatyta tvarka.

